b'\n_START_ARTICLE_\nZahodnoafri\xc5\xa1ka epidemija ebole 2014\n_START_PARAGRAPH_\nZahodnoafri\xc5\xa1ka epidemija ebole je doslej najve\xc4\x8dja epidemija te bolezni v zgodovini. Smrtnost oku\xc5\xbebe v tej epidemiji zna\xc5\xa1a do 70\xc2\xa0%. Pri bolnikih, ki so bili dele\xc5\xbeni bolni\xc5\xa1ni\xc4\x8dne oskrbe, je smrtnost ni\xc5\xbeja, in sicer 57\xe2\x80\x9359%._NEWLINE_Prvi primer oku\xc5\xbebe se je pojavil v Gvineji, bolezen pa se je nato \xc5\xa1irila v Liberijo in Sierro Leone. V Nigeriji je pri\xc5\xa1lo do manj\xc5\xa1ega izbruha \xe2\x80\x93 oku\xc5\xbeilo se je 20 ljudi, v Senegalu pa se je pojavil en oku\xc5\xbeeni bolnik; v obeh dr\xc5\xbeavah so konec oktobra razglasili odsotnost ebole. V Maliju epidemija \xc5\xa1e poteka in doslej so poro\xc4\x8dali o ve\xc4\x8d primerih oku\xc5\xbebe. V Zdru\xc5\xbeenih dr\xc5\xbeavah Amerike in \xc5\xa0paniji je pri\xc5\xa1lo do prenosa oku\xc5\xbebe na zdravstvene delavce z bolnikov, ki so jih prepeljali oziroma so pri\xc5\xa1li iz prizadetih zahodnoafri\xc5\xa1kih dr\xc5\xbeav, vendar se epidemija ni dalje raz\xc5\xa1irila. Epidemija v Demokrati\xc4\x8dni republiki Kongo, ki je izbruhnila avgusta 2014, se je pojavila lo\xc4\x8deno, kar so potrdile genetske raziskave povzro\xc4\x8ditelja.\n_START_SECTION_\nPovzro\xc4\x8ditelj\n_START_PARAGRAPH_\nEpidemijo povzro\xc4\x8da vrsta Ebola Zaire. Gre za \xc4\x8dloveka najnevarnej\xc5\xa1o vrsto iz rodu ebolavirusov.'